次韻聖任病中作
作者：釋德洪
朝代：宋

paragraphs: 君詩素雄放，出語秀不俗。
更讀病中吟，清婉猶可錄。
自愧魯鈍者，文字毎見辱。
有取定鄉閭，餘事亦何足。
夫子飽書史，屢曬便便腹。
蓄深故發遠，詩成驚衆目。
我詩雖不少，俗馬空多肉。
賴遇秃毛髮，苟仕安得祿。
所至有青山，是處堪藏育。
行當拂衣去，此志吾已卜。
君須更勉旃，當以謙自牧。
功成還故鄉，竹杖巾一幅。
永從林下游，此詩無厭讀。